Til: Plangruppen EFV-V

Fra: Sekretariatet EFV-V

Dato: 26.11.2013

VEIEN VIDERE FOR EFV: Fra forskningsadministrasjon til forskerstøtte i 2016 – Hva må til for å lykkes?

Organiseringen skal etter styrevedtaket i forbindelse med IHR være i henhold til nærhetsmodellen. Dette betyr at forskningsstøtte skal bygges i nærhet til primæraktiviteten. Hva betyr dette i praksis?

Denne diskusjonen er nå så vidt startet med fakultetsdirektørene.

Vi er alle enige om at nærhetsmodellen er et fornuftig valg, forskerstøtte må organiseres så det gir en faktisk merverdi for den enkelte forsker – i vårt tilfelle den enkelte prosjektleder. Men for å kunne yte god forskerstøtte krever det noen rammer i form av organisering, standardisering og krav til roller med tilhørende kompetanse på alle nivåer i organisasjonen.

**Dagens organisering og behov for støtte**

Forskningsadministrasjon ved UiO er i dag ulikt organisert, både fra fakultet til fakultet og fra institutt til institutt. Opplevelsen fra enkeltforskere og ledere er at når det trengs støtte utover selve driften av prosjektet så finnes den ikke. Hvem kan hjelpe meg? Og hvor skal jeg henvende meg? «Jeg får heller bare fikse det selv - kultur » med alle de konsekvenser det kan ha - mangelfull oppfølging av lover, regler, rutiner, retningslinjer og standarder.

De seneste årene er det ved fakultets- og sentralt nivå bygget opp en del grupper som skal yte forskningsadministrativ støtte i direkte nærhet til faktisk prosess (eks. EU). Denne type støtte oppleves som merverdi for den enkelte forsker. Men det har ikke vært noen helhetlig tilnærming til hva forskerstøtte ved UiO skal være og hvordan dette skal kunne organiseres på alle nivåer. Det mangler en «slik gjør vi det på UiO».

I tillegg dukker det opp ulike behov for systemstøtte, som f.eks utvikling av Cristin, UHN og diverse LIMS-systemer for å nevne noen. Prosjektportalen er tenkt «å løse» alt dette.

**Utfordringen**

I dette landskapet vil det være naivt å tro at man kan lykkes med en enkel målsetting om å implementere et system for prosjektleder. For å lykkes med realiseringen av systemet må det etableres felles rammer og rutiner for det støtteapparatet som understøtter prosessen og som skal være mottaker av systemet.

Hvor er det skoen trykker mest nå? Visjonen kan være fra forskningsadministrasjon til forskerstøtte i 2016?

Men er det dette dere mener at organisasjonen vil? Mener dere at organisasjonen faktisk evner å gjøre dette? Kan vi lykkes?

**Nytt sekretariat**

Hvem skal lede et sekretariat som skal forankre en slik visjon? I IHR-EFV var det Ingar og Arne som gjorde dette. Hvordan skal et sekretariatet med tyngde innen forskerstøtte sammensettes? Og hvor skal det organiseres?